Kyk uit vir dié plaaslike rolprente in 2020 | Maroela Media
Kyk uit vir dié plaaslike rolprente in 2020
Afrikaanse rolprentliefhebbers kan uitsien na 'n verskeidenheid fliekvermaak op die silwerskerm in 2020.
Rolprentweergawes van Dalene Matthee se Toorbos en Elsa Joubert se Die swerfjare van Poppie Nongena word in die vooruitsig gestel, terwyl die berugte Griekwastad-moorde ook verfilm is.
Hier volg meer inligting oor dié flieks:
Vergeet my nie is 'n romantiese komedie wat op 14 Februarie uitgereik word. Dit vertel die verhaal van 'n student, vertolk deur Marguerite van Eeden, wat na die aaklige verbrokkeling van haar verhouding haar tasse pak en Potchefstroom vir die opwinding en liggies van Londen verruil. Daar raak sy verlief op 'n aantreklike, kaalvoet Namibiër, vertolk deur Sean-Marco Vorster, maar sy laat toe dat haar vrese die oorhand kry.
As hy jare later aan haar deur klop, met beloftes van horisonne en 'n lewe saam, staan sy voor 'n keuse: die veilige opsie van aanloklike stadsligte, of sy kan alles waag vir sonsondergange, sandduine en kaalvoetliefde.
Dié prent vertel 'n verhaal van die soeke na die waarheid rondom die moorde op Deon, Christel en Marthelle Steenkamp wat in 2012 koudbloedig vermoor is op die familieplaas, Naauwhoek.
Die rolprent is geskoei op die bekroonde roman deur Elsa Joubert. Clementine Mosimane, Anna-Mart van der Merwe, Nomsa Nene, Chris Gxalaba en Rolanda Marais is deel van die rolverdeling.
In dié verhaal word Karoliena se storie oor hoe sy vasgevang is tussen haar liefde vir die bos en die man met wie sy getroud is, vertel. Toorbos is op Dalene Matthee se gelyknamige roman geskoei.
Die draaiboekverwerking en regie is deur René van Rooyen en die fliek is deur The Film Factory vervaardig.
Moffie is deur Oliver Hermanus gemaak en is geïnspireer deur sy persoonlike ervaring tydens militêre diensplig in die Suid-Afrikaanse Weermag in die 1980's.